Source: http://www.bihon.ro/esec-neasteptat-la-galati/1928608
Timestamp: 2019-03-23 13:05:04+00:00

Document:
Eşec neaşteptat la Galaţi - BIHON
Eşec neaşteptat la Galaţi
la	5. noiembrie 2017 15:07	 Reactualizat la:	 5. noiembrie 2017 15:12
CSM CSU Oradea a pierdut cu scorul de 89-86 meciul din deplasare cu Phoenix.
După trei victorii consecutive, echipa orădeană părea să fi depăşit momentul debutului nefast din noul sezon, cauzat de eliminarea din cupele europene şi de eşecul din prima etapă, cu BC CSU Sibiu.
Iată însă că orădenii au suferit sâmbătă o nouă înfrângere, greu de digerat, în condiţiile în care Phoenix era considerată aprioric o echipă la îndemâna noastră.
Pe teren, lucrurile nu au stat deloc aşa, gazdele controlând meciul pe întreaga sa durată. Cu câteva excepţii pe parcursul primului sfert, Phoenix a avut în permanenţă avantaj pe tabela de marcaj, ţinând echipa noastră la distanţă. Cea mai mare diferenţă a fost de 14 puncte, iar partida nu s-a echilibrat decât în ultimele minute, când orădenii au încercat în zadar să egaleze.
Apărare deplorabilă
CSM CSU a avut o defensivă extrem de penetrabilă în acest meci, încasând nu mai puţin de 89 de puncte. În atac, lucrurile au mers mai bine, dar acest lucru nu ajută cu nimic dacă meciul a fost pierdut. Echipa noastră a primit de asemenea 13 coşuri de la distanţă, fapt care se întâmplă foarte rar, dar care sugerează şi el jocul foarte slab din faza de apărare.
Interesant este faptul că trei jucători gălăţeni – Hadzifezovic, Rundles şi Gugino au marcat împreună 66 de puncte, mai mult de trei sferturi din toatlul echipei lor.
Preşedintele CS Municipal, Şerban Sere nu-şi menajează deloc echipa în urma înfrângerii de la Galaţi.
„Este un eşec greu de acceptat, pe fondul unui joc inexplicabil de slab în apărare. S-au pierdut foarte multe dueluri individuale, iar trei jucători ne-au marcat 66 de puncte. În aceste condiţii, era greu să câştigăm, chiar dacă am înscris şi noi multe puncte. Acest joc defensiv a fost neaşteptat, după ce echipa s-a apărat foarte bine la Târgu Mureş, unde a primit doar 60 de puncte. Nu există niciun fel de scuze sau de explicaţii pentru acest eşec. Acceptăm orice critici, suntem cu toţii răspunzători. Jucătorii trebuie să ţină capul în pământ şi să muncească mai mult, pentru ca astfel de evoluţii să nu se mai repete. Nu aceasta este valoarea echipei noastre, iar jucătorii trebuie să fie conştienţi de acest lucru. Vom face o analiză serioasă şi va trebui să corectăm greşelile din jocul echipei”, ne-a declarat Şerban Sere.
Este greu de explicat şi faptul că formaţia orădeană pierde atât de des la Galaţi, pe terenul unei echipe care ne este totuşi inferioară din punct de vedere valoric. Phoenix ne-a învins în trei din ultimele cinci deplasări în oraşul de pe Dunăre.
Etapa viitoare, CSM CSU Oradea va juca pe teren propiu cu SCM U Craiova.
Sala Dunărea din Galaţi. Spectatori: circa 1.300
Phoenix Galaţi – CSM CSU Oradea 89-86 (24-18, 27-21, 27-28, 11-19)
Phoenix Galaţi: de Shon Miller 8 (1×3), Rundles 25 (4), Petrişor, Andrei, Scott Gugino 15 (3), White 4 (1), Hadzifezovic 26 (3), Pavlovic 6, Melnic, Măciucă 5 (1). Nu au jucat: Stan, Sabău. Antrenor: Florin Nini
CSM CSU Oradea: Trotter 14 (2×3), Stamenkovic 1, Mandache 24 (4), Valeika 5, Milosevic 13 (1), Gajovic 19 (4), B. Ţîbîrnă 4, Pasalic 6 (2), Nicolescu, Ionescu. Nu au jucat: Gavrilă, Sg. Pop. Antrenor: Cristian Achim. Asistenţi: Milan Mitrovic, Marius Marinău
Arbitri: Dragoş Nicolae, Alexandra Stan, Şerban Raşoga. Comisar FR Baschet: Constantin Ioan
Descalificări pentru 5 faulturi: – / Trotter
Taguri: baschet, csm oradea, infrangere, phoenix galati

References: CSM 

CSM 
 CSM 
 CSM 

CSM 
 csm